J. Počiatek, minister financií SR: (2007-10-25):
Vierohodnosť aktualizovanej predikcie ministerstva financií potvrdzujú výsledky štandardných diskusií a hodnotení v nezávislých výboroch pre makroekonomické prognózovanie a prognózovanie daní. Členovia výborov považujú tieto prognózy ministerstva financií za realistické. Materiál má analytický a prognostický charakter, preto nebol predmetom medzirezortného pripomienkového konania, neobsahuje doložku zlučiteľnosti, ani doložku finančných, ekonomických, environmentálnych vplyvov, vplyvov na zamestnanosť a podnikateľské prostredie. Hlavný zámer správy a výsledky analýz – dôraz sa kladie na odhad pozície verejných financií v roku 2007, na urýchlenie konsolidácie verejných financií a identifikáciu možných rizikových faktorov pri plnení rozpočtovaného deficitu, ktorý bol na tento rok rozpočtovaný na úrovni 2,9 % HDP. Súčasný makroekonomický vývoj a aktualizácia predikcie na rok 2007 neprináša negatívne riziká pre plnenie rozpočtu, naopak, väčšina indikátorov dôležitých z hľadiska vývoja daňových príjmov a obligatórnych výdavkov sa za súčasných predpokladov môže v roku 2007 vyvíjať ešte lepšie, ako sa uvažovalo pri zostavovaní rozpočtu a tiež lepšie, ako bol ich vývoj v roku 2006. Lepšie proti očakávaniam sa vyvíja a prognózuje najmä HDP v nominálnom aj reálnom vyjadrení, zamestnanosť, priemerná mzda, taktiež nominálne aj reálne a následne celkový domáci dopyt hlavne spotrebného charakteru, tiež investičné aktivity a vývoj spotrebiteľských cien. Výrazne sa zlepšili aj predikcie zahraničného dopytu, exportnej výkonnosti a tovarovej bilancie. Napriek lepšiemu odhadu zahraničného obchodu sa oproti predpokladom rozpočte mierne zhoršila predikcia bežného účtu platobnej bilancie. Súvisí to hlavne s horším výsledkom bilancie bežného účtu v roku 2006 oproti predpokladom rozpočte, pod ktorý sa podpísala väčšia dynamika investičných dovozov a horšie výnosy. Akcelerácia produkčnej stránky ekonomiky reflektuje silnejší rozvoj automobilového priemyslu, ale aj vyššiu produkciu v neautomobilovom priemysle. Výsledky konjunkturálnych prieskumov a očakávania ekonomických subjektov taktiež potvrdzujú projekcie akcelerujúceho rastu ekonomiky. Vývoj celkového indikátora ekonomického sentimentu odzrkadľuje pozitívnu náladu u priemyselných výrobcov a zvýšenú spotrebiteľskú dôveru, čo signalizuje možnú expanziu v priemyselnej výrobe a v určitej miere aj zvýšenú spotrebu domácností v ďalšom období. Na druhej strane slabým miestom a rizikom pre ďalší vývoj ekonomiky stále zostáva inflácia, ako aj vývoj svetovej ekonomiky a vonkajších podmienok. Zostáva naďalej rast svetových cien ropy a energetických surovín. Inflácia v Slovenskej republike je totiž viac citlivá na rast cien ropy a energií ako inflácia v rozvinutých krajinách. Avšak práve nízka inflácia je jedným z maastrichtských kritérií, ktoré včasným plnením na udržateľnej úrovni je nutnou podmienkou pre úspešný vstup a členstvo Slovenskej republiky v eurozóne. Hlavným cieľom vlády v oblasti fiškálnej politiky pre rok 2007 je udržať deficit verejnej správy vrátane nákladov na financovanie II. piliera dôchodkovej reformy na úrovni 2,9 alebo do úrovne 2,9 % HDP a splniť tak jedno z kritérií na prijatie spoločnej európskej meny v roku 2009. Predpokladá sa, že štátny rozpočet prispeje k zníženiu deficitu sumou 4,8 mld. najmä z dôvodu úspory výdavkov na obsluhu štátneho dlhu a vyšších daňových príjmov. Okrem toho sa očakáva zlepšenie bilancie Fondu národného majetku o 2,9 mld. najmä z dôvodov vyšších ako rozpočtovaných dividend, lepšie hospodárenie sa čaká aj v Sociálnej poisťovni, v štátnych fondoch. Dosiahnuté úspory v celkovej výške 8,9 mld. korún budú kompenzované horším hospodárením ostatných zložiek verejnej správy v celkovej výške 4,9 mld. Zhoršenie hospodárenia o 2,8 mld. sa predpokladá najmä pri mimorozpočtových účtoch a štátnych finančných aktívach, zdravotných poisťovniach a najmä VÚC v sume 1,2 mld. Celkový schodok verejnej správy sa tak oproti schválenému rozpočtu pravdepodobne zníži o 4 mld. na úroveň 48,8 mld., čo predstavuje 2,7 % HDP. Aktuálny odhad deficitu už zohľadňuje očakávané kroky vlády do konca roku 2007. Dôsledným monitorovaním hospodárenia všetkých subjektov verejnej správy je potrebné zabezpečiť, aby v tomto roku nedošlo k prekročeniu vládou schváleného deficitu vo výške 2,9 % HDP. Pre adekvátne zníženie rizika spojeného s udržateľným napĺňaním maastrichtského kritéria v oblasti deficitu verejnej správy je preto dôležité využiť ďalší priestor na konsolidáciu verejných rozpočtov v tomto roku. Dôvodom je aj skutočnosť, že na rozdiel od predchádzajúcich troch rokov, kedy skutočné daňové príjmy prevýšili rozpočtovanú úroveň vo významnej miere, v roku 2007 daňové príjmy nebudú výraznejšie vplývať na výsledný schodok verejnej správy vzhľadom na to, že aktuálny odhad deficitu verejnej správy je blízko rozpočtovanej úrovne a naďalej pretrvávajú negatívne riziká a v súčasnosti nie je priestor pre navýšenie výdavkov štátneho rozpočtu o povolené 1 % v zmysle zákona o štátnom rozpočte na rok 2007. Ďakujem.